‘থামো।’ আবু সুফিয়ান আগন্তুককে থামিয়ে দিয়ে বলল, ‘তুমি কি আমাদের ভয় দেখাচ্ছো? এত বড় শহর, বিশাল বাহিনী, আমাদের নিরাপত্তা বেষ্টনী, সর্বোপরি মক্কার বিপুল জনগণ যার পক্ষে তাদের কি গুটিকয় আগন্তুককে দেখে ভয় পাওয়া উচিত?’ আবু সুফিয়ান উপস্থিত লোকজনের চিৎকার ও চেঁচামেচির কারণে কথা বলতে পারছিল না। মক্কার লোকজন তখন তারস্বরে চিৎকার করে বলছিল, ‘এই উদ্ধত লোকটিকে হত্যা করো, কতল করো ওকে।’ খালিদের রক্তও গরম হয়ে উঠেছিল। আবু সুফিয়ান লোকদের দিকে ফিরে হাত তুলে সবাইকে থামতে বলল। বলল, ‘দুর্বলরা সবসময় বড় বড় কথা বলে নিজেদের দুর্বলতা ঢাকতে চায়। নিজেদের মনে সাহস সঞ্চয় করতে চায়। এ লোক একজন দূত। দূতকে হত্যা করে দুনিয়াবাসীর সামনে নিজেদের কলঙ্কিত করতে চাই না। তোমরা থামো। এখানে খালিদ আছে, বিভিন্ন গোত্রের নেতারা আছেন। আমাদের ওপর আস্থা রাখো। আমরা মক্কাবাসীর সম্মান ও মর্যাদার কথা মনে রেখেই এর ফয়সালা করবো।’ তিনি খালিদকে ইশারা করলেন জনতাকে শান্ত করতে।